1Oih Timotius, anak ambo nan sajati di dalam Tuhan! Surek ko dari ambo, si Paulus, rasul Isa Almasih ateh parentah Allah, Panyalamaik kito, sarato ateh parentah Isa Almasih, harapan kito. Mudah-mudahan Allah Bapak, sarato jo Isa Almasih Tuhan kito mambari barakaik, rahmaik sarato jo aman santoso kabake angkau.
2(1:1)
3Ambo niyo supayo angkau tatap tingga di Efesus, bakcando nan lah ambo sasakkan kabake angkau, dikutiko ambo payi ka Makedonia. Dek karano, di Efesus ado babarapo urang nan manyebarkan pangajaran nan indak batua, angkau musti ma antikan karajo urang-urang tu.
4Katokan kabake urang-urang tu, supayo jan jadi paratian juwo lai, kaba-kaba bagalau, sarato jo sagalo curito asa-usua nan indak putuih-putuihnyo. Kasadonyo tu hanyo ka manimbuakan patangkaran sajo, sarato indak mamajukan rancana Allah, nan hanyo dapek dikatawui malalui iman kapado Baliau.
5Tujuan nasiyaik ambo tu adolah, supayo urang dapek mampunyoi ati nan barasiah, sarato jo ati nurani nan suci, sarato sabana-bana ba iman kapado Tuhan, jo caro nan baitu, mako urang-urang tu dapek samo-samo mangasiahi.
6Ado sabagian urang nan indak iduik bakcando itu lai, sarato lah tasasek dalam debaik-debaik-an, nan indak ado gunonyo.
7Urang-urang tu niyo nak manjadi guru-guru agamo, padohal inyo sandiri indak mamahami doh, kato-kato nan inyo pakai, atau parkaro-parkaro nan inyo kamukokan, jo sacaro nan sangaik yakin.
8Kito tawu baraso paratuaran agamo elok, jikok dipagunokan manuruik nan samustinyo.
9Tantu musti dikana-i pulo, baraso paratuaran dibuwek indak untuak urang nan elok doh, tapi untuak urang nan suko malangga paratuaran, untuak urang-urang nan jahek, untuak urang-urang nan buruak laku, untuak urang-urang nan badoso, untuak urang-urang nan indak ba agamo, untuak urang-urang duniawi, untuak urang-urang nan mambunuah apaknyo, atau nan mambunuah biyainyo, untuak kasadonyo tukang bunuah,
10untuak urang-urang nan cabul, untuak urang nan pa anak jawi, untuak urang nan panculiak, untuak urang nan paduto; untuak sasi-sasi nan pangicuah, sarato untuak siapo sajo, nan mangarajokan sagalo parkaro, nan batantangan jo pangajaran nan bana.
11Pangajaran tu ado dalam Injil, nan pambaritoannyo dipicayokan kabake ambo, iyolah Injil nan dari Allah nan basa, nan patuik dipuji.
12Ambo batarimo kasih kapado Isa Almasih Tuhan kito. Baliau lah mambarikan kakuatan kabake ambo, untuak malayani Baliau, sarato Baliau ma anggap ambo patuik, untuak manjalankan tugeh tu,
13biyapun dawulu ambo mampitanah, ma aniayo, sarato jo mahino Baliau. Tapi Allah sabana ibo ka ambo, dek karano, dikutiko itu ambo alun ba iman lai, jadi ambo indak tawu apo nan ambo karajokan.
14Ambo malah dilimpahi jo rahmaik dari Tuhan kito. Baliau mambarikan kabake ambo, kamampuan untuak ba iman kapado Baliau, sarato jo kamampuan untuak samo-samo mangasiahi jo manusia. Kamampuan tu dibarikan kabake sadonyo kito nan lah basatu jo Isa Almasih.
15Sabana batualah kato-kato nan bakcando iko -- dek karano itu, patuiklah ditarimo, sarato dipicayoi sapanuahnyo --: "Isa Almasih datang ka dunie ko, untuak manyalamaikkan urang nan badoso." Ambolah urang badoso nan paliang jahek.
16Tapi malah, dek karano itulah Allah sabana ibo ka ambo, supayo Isa Almasih dapek manyatokan kasadonyo kasabaran-Nyo taradok ambo, urang nan paliang badoso ko. Iko ka manjadi suatu conto isuak, untuak kasadonyo urang nan ka ba iman kapado Baliau, sarato nan ka mandapek iduik sajati nan kaka.
17Allah, Rajo sagalo jaman, patuik di aromaik-i, sarato dipuji satiyok wakatu, dek karano Baliaulah nan kaka, nan indak kaliyatan, sarato nan aso, indak babilang! Amin.
18Oih Timotius, anak ambo! Tugeh ko ambo picayokan kabake angkau, dek mangana ka pasan Allah, nan disampaikan dek nabi-nabi dalam jamaat, tantang diri angkau. Andaklah pasan tu manjadi baka dek angkau, dalam pajuwangan nan baiak.
19Bajuwanglah, sarato bapacik jo kayakinan nan bana, sarato jo ati nurani nan suci. Ado urang-urang nan indak paduli, ka suwaro ati nuraninyo, sainggo binasolah imannyo.
20Di antaronyo iyolah, si Himeneus jo si Aleksander. Kaduwonyo lah ambo ukun, jo sacaro manyarahkannyo ka ubilih, supayo inyo baraja untuak baranti mampasando-sando Allah.
min_Latn unk min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn